
საქართველოს პრეზიდენტის 
ბრძანებულება №697

1999 წლის 28 დეკემბერი 
ქ. თბილისი
სს „თბილსრესის“ მე-9 და მე-10 ელექტრობლოკების (შესაბამისი ინფრასტრუქტურით) ნასყიდობისა და სს „ხრამი 1“-ის და სს „ხრამი 2“-ის აქციათა 100 პროცენტის 25 წლით მართვის უფლებით გადაცემის შესახებ ხელშეკრულებათა თაობაზე

თბილისის მოსახლეობისა და საწარმოებისათვის ელექტროენერგიის მუდმივი მიწოდების და საქართველოს ელექტროენერ​გეტიკის სექტორის სტაბილურად ფუნქციონირების უზრუნველსაყოფად:

1. მიღებულ იქნეს ცნობად, რომ ქვეყნისათვის მნიშვნელოვანი ობიექტების პრივატიზების მიზნით შექმნილი მუდმივმოქმედი საკონკურსო კომისიის მიერ მოწყობილი კონკურსის შედეგები (21 დეკემბერი, 1999 წ.), რომელთა მიხედვითაც კორპორაცია „ეი-ი-ეს“-ის შვილობილი კომპანიები „ეი-ი-ეს გარდაბანი ჰოლდინგზ ბი.ვი.“ და „ეი-ი-ეს ჯორჯია ჰოლდინგზ ბი.ვი“ კონკურსის საფუძ​ველზე მიჩნეულ იქნენ ერთი მხრივ, სს „თბილსრესის“ აქციათა ნასყიდობის, მეორე მხრივ კი, სს „ხრამი 1“-ის და სს „ხრამი 2“-ის აქციათა მართვის უფლებით გადაცემის შესახებ ხელშეკრულებათა მონაწილედ, რის შედეგადაც აღნიშნულ კომპანიებსა და საქართველოს სახელმწიფოს შორის გაფორმდა შესაბამისი ხელშეკრულებები, რომელთა თანახმად „ეი-ი-ეს გარდაბანი ჰოლდინგზ ბი.ვი.“-მ სს „თბილსრესისგან“ შეიძინა მე-9 და მე-10 ელექტრობლოკები (შესაბამისი ინფრასტრუქტურით), ხოლო კომპანია „ეი-ი-ეს ჯორჯია ჰოლდინგზ ბი.ვი“-ს საქართველოს სახელმწიფოსაგან გადაეცა სს „ხრამი 1“-ის და სს „ხრამი 2“-ის აქციათა 100 პროცენტის 25 წლით მართვის უფლება.

2. „ეი-ი-ეს გარდაბანი ჰოლდინგზ ბი.ვი“-ს და „ეი-ი-ეს ჯორჯია ჰოლდინგზ ბი.ვი“-ს მიერ სახელმწიფოსთან ანგარიშს-წორებისას გათვალისწინებულ იქნეს საქართველოს ფინანსთა სამინისტროს, სახელმწიფო ქონების მართვის სამინისტროსა და სათბობ-ენერგეტიკის სამინისტროს, საგადასახადო სახელმწიფო დეპარტამენტის და სოციალური უზრუნველყოფისა და სამედიცინო დაზღვევის ერთიანი სახელმწიფო ფონდის „ენერგეტიკის სექტორის საწარმოთა ურთიერთანგარიშსწორების მოწესრიგების თაობაზე“ 1999 წლის 28 ოქტომბრის №231/3/767/57/257/214 ერთობლივი ბრძანება და დადასტურდეს აღნიშნული ბრძანებით განსაზღვრული ანგარიშ​სწორების პირობები.

3. მიღებულ იქნეს ცნობად, რომ სს „თელასის“ აქციათა 75 პროცენტის პრივატიზების შედეგად კორპორაცია „მერილ ლინჩის“ მიერ მიღებული გასამრჯელოდან საქართველოს მოქმედი კანონმდებლობით გათვალისწინებული გადასახადები გადახდილია, რამდენადაც, გადასახადების დაკავება სახელმწიფო ქონების მართვის სამინისტროსა და კორპორაცია „მერილ ლინჩს“ შორის გაფორმებული ხელშეკრულების თანახმად ხორციელდება გადახდის წყაროსთან, რაც სახელმწიფო ქონების მართვის სამინისტრომ განახორციელა პრივატიზებიდან შემოსული მისთვის კუთვნილი თანხიდან, რის შედეგადაც ნაცვლად დადგენილი 5 პროცენტისა მიიღო 2 პროცენტი, ხოლო დანარჩენი თანხა მიიმართა სახელმწიფო ბიუჯეტში. 

ზემოაღნიშნულის საფუძველზე კორპორაცია „მერილ ლინჩის“ გადასახადები, რომლებიც განსაზღვრულია საქართველოს კანონმდებ​ლობით, ჩაითვალოს გადახდილად.

4. მიღებულ იქნეს ცნობად, რომ სს „თბილსრესის“ მე-9 და მე-10 ენერგობლოკების გაყიდვით და სს „ხრამი 1“-ს და სს „ხრამი 2“-ის აქციათა მართვის უფლებით გადაცემის შედეგად მიღებული თანხიდან კორპორაცია „მერილ ლინჩის“ გასამრჯელოს გამოკლებით თანხას მიიღებს საქართველოს სახელმწიფო ქონების მართვის სამინისტრო, რომლიდანაც სახელმწიფო ქონების მართ​ვის სამინისტროს კუთვნილი თანხის გამოკლებით თანხის 10 პროცენტი გადანაწილდეს გარდაბნის, დმანისისა და წალკის ადგილობრივ ბიუჯეტებში, რა თანხებითაც ქვემო ქართლის მხარეში საქართ-ველოს პრეზიდენტის რწმუნებულის ლევან მამალაძის კონტროლით პრიორიტეტულად დაფინანსდეს ცენტრალური ბიუჯეტის სატრანსფერო და ადგილობრივი ბიუჯეტის სახელფასო დავალიანება, ხოლო – დარჩენილი თანხა მთლიანად მიიმართოს საქართველოს სახელმწიფო ცენტრალური ბიუჯეტის საპრივატიზაციო შემოსავლებში. კორპორაცია „მერილ ლინჩის“ მიერ საქართველოს კანონმდებლობით გათვალის​წინებული გადასახადების გადახდა სახელმწიფო ბიუჯეტში განხორციელდეს სახელმწიფო ქონების მართვის სამინისტროს მიერ პრივატიზებიდან მიღებული საკუთარი სახსრებიდან. აღნიშნულის გათვალისწინებით, სახელმწიფო ქონების მართვის სამინისტროს სს „თბილსრესის“ მე-9 და მე-10 ელექტრობლოკების გაყიდვისა და სს „ხრამი 1“-ის და სს „ხრამი 2“-ის აქციათა მართვის უფლებით გადაცემის შედეგად მიღებული სახსრებიდან მიეცეს 8 პროცენტი, საიდანაც არანაკლებ 5 პროცენტისა წარიმართოს სახელმწიფო ბიუჯეტში კორპორაცია „მერილ ლინჩის“ მიერ კანონმდებლობით გათვალისწინებული გადასახდელი გადასახადების დაფარვისათვის, რის შედეგადაც კორპორაცია „მერილ ლინჩს“ საქართველოს კანონმდებლობით გათვალისწინებული გადახდის წყაროსთან დასაფარი გადასახადები ჩაეთვალოს გადახდილად, ხოლო არა უმეტეს 3 პროცენტისა მიმართულ იქნეს პრივატიზაციის ორგანიზაციული ხარჯების უზრუნ​ველყოფისათვის.

5. „აღმასრულებელი ხელისუფლების სტრუქტურისა და საქმიანობის წესის შესახებ“ საქართველოს კანონისა და „სახელმწიფო ქონების პრივატიზების შესახებ“ საქართველოს კანონის მე-3 მუხლის შესაბამისად სახელმწიფო ქონების მართვის სამინისტრო და სხვა სახელმწიფო უწყებები, როგორც სახელმწიფოს წარმომადგენლები, უფლებამოსილნი არიან გააფორმონ და აღასრულონ ნასყიდობისა და მართვის უფლების შესახებ ხელშეკრულებებით გათვალისწინებული მოთხოვნები თანდართულ და ამ ხელშეკრულებასთან დაკავშირებულ დოკუმენტებთან ერთად.

6. სს „თბილსრესის“ მე-9 და მე-10 ელექტრობლოკების პრივატიზებისა და სს „ხრამი 1“-ის და სს „ხრამი 2“-ის აქციების მართვის უფლებით გადაცემისათვის ქვეყნისათვის მნიშვნელოვანი ობიექტების პრივატიზების მიზნით შექმნილი მუდმივმოქმედი საკონკურსო კომისიის მიერ მოწყობილი ტენდერის შედეგები არის კანონიერი და გათვალისწინებულია მხარეთა შორის გაფორმებულ ხელშეკრულებებში.

7. სს „თბილსრესის“ მე-9 და მე-10 ელექტრობლოკების მყიდველისა და სს „ხრამი 1“-ის და სს „ხრამი 2“-ის აქციების მართვის უფლებით მიმღების გამოსავლენად ჩატარებული პროცედურებისა და ხელშეკრულებების დებულებების გათვალის-წინებით ვადასტურებ გაფორმებულ ხელშეკრულებებს, ამ ხელშეკრულებებით გათვალისწინებულ გარიგებებსა (შეთანხმე​ბებს) და კომპანია „ეი-ი-ეს გარდაბანი ჰოლდინგზ ბი.ვი“-ის და „ეი-ი-ეს ჯორჯია ჰოლდინგზ ბი.ვი.“-ის გამარჯვებულად გამოვლენას. აგრეთვე, ყველა გარიგებას, ხელშეკრულებას და ლიცენზიას, რომელიც ეხება კომპანია „ეი-ი-ეს გარდაბანი ჰოლდინგზ ბი.ვი“-ს მიერ წელიწადში პირველი 650 გვტ.სთ. ელექტროენერგიის ექსპორტზე გაშვების უფლებას.

8. საკონკურსო კომისიის მიერ ჩატარებული პროცესი, მისგან გამომდინარე სამართლებრივი შედეგებით, იურიდიულად სავალდე​ბულოა ხელშეკრულებათა მხარეთათვის, შესასრულებლად აუცილებელია საქართველოს სამინისტროებისათვის და უწყებებისათვის თავიანთი კომპეტენციის ფარგლებში და შეესაბამება საქართველოს კანონმდებლობას.

ე. შევარდნაძე

